Seun verdrink by MelkbosstrandFoto: NSRI ŉ 7-jarige seun het verdrink nadat hy Maandagmiddag deur ŉ seestroom by Melkbosstrand, Kaapstad, meegesleur is. Die seun is geïdentifiseer as Tyrique Fortuin van Atlantis. Volgens die Nasionale Seereddingsinstituut (NSRI) het hy omstreeks 14:00 saam met ŉ groep vriende in die kalm see geswem, toe die seestroom hom skielik meegesleur het. Sy maats het hulp ontbied en ŉ soektog is van stapel gestuur. ŉ Span lewensredders het later in die omgewing waar hy vermis geraak het op sy liggaam afgekom. Volgens Wilfred Solomons-Johannes, ŉ woordvoerder van die stad se rampbestuursentrum, ontvang die seun se familie en vriende traumabehandeling.